b'\n_START_ARTICLE_\nHaridust\xc3\xb6\xc3\xb6 eesrindlane\n_START_PARAGRAPH_\nRinnam\xc3\xa4rk "Haridust\xc3\xb6\xc3\xb6 eesrindlane" oli Eesti NSV Haridusministeeriumi autasu._NEWLINE_Rinnam\xc3\xa4rgi "Haridust\xc3\xb6\xc3\xb6 eesrindlane" p\xc3\xb5him\xc3\xa4\xc3\xa4rus kinnitati Eesti NSV Ministrite N\xc3\xb5ukogu 20. augusti 1970 m\xc3\xa4\xc3\xa4rusega nr. 383._NEWLINE_Rinnam\xc3\xa4rgiga autasustati \xc3\xbcldhariduskoolide ja Eesti NSV Haridusministeeriumi s\xc3\xbcsteemi kuulunud teiste asutuste t\xc3\xb6\xc3\xb6\xc2\xadtajaid, kes "kauaaegse pedagoogilise t\xc3\xb6\xc3\xb6ga on saavutanud silmapaistvat edu laste \xc3\xb5petamises ja kommunistlikus kasvatamises ning vabariigi haridust\xc3\xb6\xc3\xb6 organiseerimises." Rinnam\xc3\xa4rgiga v\xc3\xb5is autasustada ka teiste ministeeriumide ja keskasutuste ning nende allasutuste haridust\xc3\xb6\xc3\xb6tajaid vastava ministeeriumi v\xc3\xb5i keskasutuse taotlusel._NEWLINE_Rinnam\xc3\xa4rgiga autasustamise otsustasid Eesti NSV Haridusministeeriumi kolleegium ning Haridusala, K\xc3\xb5rgemate Koolide ja Teaduslike Asutuste T\xc3\xb6\xc3\xb6tajate Ameti\xc3\xbchingu Eesti Vabariikliku Komitee presiidium \xc3\xbchise otsusega._NEWLINE_Rinnam\xc3\xa4rk on avatud raamatu kujuline, mida vertikaalselt poolitab tulbi siluett, tulbi \xc3\xb5iele toetub viieharuline t\xc3\xa4heke. Avatud raamatu lehtedel on poolkaares kiri "Haridust\xc3\xb6\xc3\xb6 eesrindlane". Rinnam\xc3\xa4rk on valmistatud tombakist ja kaetud valge emailiga._NEWLINE_Koos rinnam\xc3\xa4rgiga anti autasustatule ka selle kandmise \xc3\xb5iguse tunnistus.'